ðČlenské štáty musia prioritne dokončiť vykonávanie smernice o boji proti sexuálnemu zneužívaniu detí. Komisia bude naďalej využívať svoje právomoci v oblasti presadzovania práva podľa zmlúv, a to pomocou postupov v prípade nesplnenia povinnosti tak, ako to bude potrebné na zaistenie rýchleho vykonávania.

Členské štáty zaznamenali v procese vykonávania smernice výrazný pokrok. Ešte stále však existuje značný priestor na to, aby smernica dosiahla svoj plný potenciál prostredníctvom úplného vykonávania všetkých svojich ustanovení členskými štátmi. Výzvy pretrvávajú v oblasti prevencie (najmä programy prevencie pre páchateľov a osoby, ktoré sa obávajú, že by sa mohli dopustiť trestného činu), trestného práva (najmä vymedzenie trestných činov a výšky sankcií) a opatrení v oblasti pomoci, podpory a ochrany detských obetí. S cieľom zabezpečiť úplné vykonávanie smernice začala Komisia v roku 2019 postup v prípade nesplnenia povinnosti proti 23 členským štátom.

Zavedenie šifrovania bez medzifáz, ktoré je síce prospešné pri zaisťovaní súkromia a bezpečnosti komunikácie, takisto páchateľom uľahčuje prístup k zabezpečeným kanálom, kde môžu svoje počínanie, napríklad obchodovanie s obrázkami a videami, ukryť pred orgánmi presadzovania práva. Používanie šifrovacích technológií na účely páchania trestnej činnosti sa preto musí ihneď riešiť možnými spôsobmi, ktoré by spoločnostiam umožnili odhaľovať a oznamovať prípady sexuálneho zneužívania detí v elektronickej komunikácii šifrovanej bez medzifáz. Akýmkoľvek riešením by sa muselo zaisťovať tak súkromie elektronickej komunikácie, ako aj ochrana detí pred sexuálnym zneužívaním a sexuálnym vykorisťovaním, ako aj ochrana súkromia detí zobrazených v materiáli obsahujúcom sexuálne zneužívanie detí.

Podľa odhadov Rady Európy je v Európe jedno z piatich detí obeťou určitej formy sexuálneho násilia. Sexuálne zneužívanie a sexuálne vykorisťovanie detí môže mať rôzne podoby, pričom sa odohráva online (napr. nútenie dieťaťa do účasti na sexuálnych aktivitách prostredníctvom živého vysielania alebo prostredníctvom výmeny materiálu obsahujúceho sexuálne zneužívanie detí) alebo offline (napr. zapájanie sa do sexuálnych aktivít s dieťaťom alebo nútenie dieťaťa do vykonávania detskej prostitúcie). Pokiaľ je sexuálne zneužívanie zaznamenávané a zdieľané online, ujma, ktorú obeti spôsobí, je trvalá. Obete musia žiť s vedomím, že obrázky a videá trestných činov zobrazujúcich najhoršie momenty ich života kolujú a ktokoľvek, vrátane ich priateľov alebo príbuzných, ich môže vidieť.

Sexuálne zneužívanie detí je obzvlášť závažný trestný čin, ktorý má pre obete rozsiahle a závažné celoživotné následky. Tieto zločiny ubližujú deťom, čím spôsobujú aj značné a dlhodobé sociálne škody. Deti sú v mnohých prípadoch sexuálne zneužívané osobami, ktoré poznajú, ktorým dôverujú, a od ktorých sú závislé. Z toho dôvodu je veľmi náročné takýmto zločinom predchádzať a odhaľovať ich. Existujú náznaky, že kríza vyvolaná ochorením COVID-19 tento problém zhoršila, a to najmä v prípade detí, ktoré žijú v jednej domácnosti so svojimi zneužívateľmi. Okrem toho deti teraz trávia viac času online než predtým, možno aj bez dohľadu. Zatiaľ čo im to umožnilo pokračovať v štúdiu a zostať v kontakte so spolužiakmi, objavujú sa náznaky zvýšeného rizika kontaktu detí s predátormi na internete. S väčším počtom páchateľov trestných činov izolovaných doma sa dopyt po materiáli obsahujúcom sexuálne zneužívanie detí zvýšil (napr. v niektorých členských štátoch o 25 %), čo zas vedie k zvýšenému dopytu po novom materiáli, a teda k novým prípadom zneužívania.

Keďže smernica bola prijatá v roku 2011, malo by sa posúdiť aj jej vykonávanie v praxi z hľadiska účinnosti, efektívnosti, relevantnosti, súdržnosti a pridanej hodnoty EÚ, ako aj ďalších kritérií. V rámci tohto posúdenia by sa mali zohľadniť najmä online aspekty trestných činov, pri ktorých existujú pochybnosti o tom, či je súčasný rámec vhodný na daný účel aj po 9 rokoch, počas ktorých došlo k významným technologickým zmenám a exponenciálnemu rastu zdieľania online. Vďaka technológiám je pre páchateľov teraz ľahšie než kedykoľvek predtým nadväzovať kontakty s deťmi, zdieľať obrázky obsahujúce sexuálne zneužívanie, utajiť svoju identitu a zisky a tajne spolupracovať s cieľom vyhnúť sa zodpovednosti a páchať ďalšie zločiny.

Podľa Komisie si boj proti sexuálnemu zneužívaniu detí online vyžaduje jasné záväzné povinnosti odhaľovať a oznamovať sexuálne zneužívanie detí online, čo prinesie viac jasnosti a istoty do práce orgánov presadzovania práva a príslušných aktérov v súkromnom sektore pri riešení zneužívania online. Začne pripravovať právne predpisy v rámci jednotlivých sektorov s cieľom účinnejšie riešiť sexuálne zneužívanie detí online pri plnom dodržiavaní základných práv, najmä vrátane práva na slobodu prejavu, ochranu osobných údajov a súkromia. Mechanizmy na zaistenie zodpovednosti a transparentnosti budú kľúčovými prvkami týchto právnych predpisov, do ktorých by mohlo byť zapojené centrum uvedené v iniciatíve č. 6.

Komisia sa zaviazala vypracovať návrhy legislatívneho rámca pre digitálne služby, ktorý by mal dôsledky aj na boj proti online materiálu obsahujúceho sexuálne zneužívanie detí. Balík v rámci aktu o digitálnych službách, ktorý sa má navrhnúť do konca roku 2020, objasní a zlepší pravidlá zodpovednosti a bezpečnosti týkajúce sa digitálnych služieb. Komisia v tejto súvislosti zváži potrebu odstrániť prekážky pre dobrovoľné akcie zamerané na riešenie nezákonného obsahu, tovaru alebo služieb sprostredkovaných online, najmä pokiaľ ide o služby online platforiem.

Využívanie techník tajného vyšetrovania online je dôležitým prínosom pri prenikaní do sietí, ktoré sú za týmto druhom technológie ukryté. Tieto metódy sa ukázali ako veľmi účinný prostriedok v snahe o pochopenie správania a interakcie páchateľov v súvislosti s poskytovateľmi online služieb a v konečnom dôsledku pomohli uzatvoriť komunikačné kanály, ktoré títo páchatelia využívajú, ako aj trestne stíhať samotných páchateľov. Pre vymáhanie práva v týchto oblastiach je čoraz dôležitejšia schopnosť účinne sa infiltrovať do mimoriadne nebezpečných online skupín páchateľov. Toto je možné prostredníctvom niekoľkých rozličných metód, ktoré sú momentálne k dispozícii iba malému počtu členských štátov a partnerov z krajín mimo EÚ. Tento nástroj by preto mal byť sprístupnený v celej EÚ, aby bolo možné účinnejšie sa zameriavať na páchateľov bez potreby opierať sa o ďalších partnerov. Hodnoty a základné práva EÚ budú aj naďalej tvoriť jadro akýchkoľvek budúcich opatrení.

Účinný boj proti sexuálnemu zneužívaniu detí si vyžaduje aj špičkové technické kapacity. Niektoré národné vyšetrovacie tímy nemajú potrebné vedomosti a/alebo nástroje potrebné napr. na odhalenie materiálu obsahujúceho sexuálne zneužívanie detí pri veľkom počte zaistených fotografií alebo videí, na lokalizovanie obetí alebo páchateľov alebo na vyšetrovanie na darknete či na sieťach peer to peer. S cieľom podporiť rozvoj vnútroštátnych kapacít a udržať krok s technologickým vývojom poskytuje Komisia financovanie členským štátom prostredníctvom Fondu pre vnútornú bezpečnosť (ISF – polícia). Komisia okrem toho poskytuje prostriedky aj v rámci Fondu pre vnútornú bezpečnosť – polícia prostredníctvom opatrení Únie, medzi ktoré patria napríklad výzvy na predloženie návrhov a obstarávanie na boj proti online a offline aspektom sexuálneho zneužívania detí. Nová výzva na predloženie návrhov v oblasti boja proti sexuálnemu zneužívaniu detí sa zverejní do konca roka 2020. Komisia financuje aj výskumné projekty v rámci programu Horizont 2020 na podporu rozvoja vnútroštátnych kapacít (v oblasti presadzovania práva a v iných oblastiach) na boj proti sexuálnemu zneužívaniu detí. Budúce výzvy na predloženie návrhov na boj proti týmto trestným činom sa otvoria v rámci nového programu Horizont Európa – rámcový program pre výskum a inováciu.

Prípady sexuálneho zneužívania detí, najmä tie, ktoré sa týkajú digitálnych materiálov, sa zriedkavo obmedzujú na jeden členský štát. Členské štáty by preto mali okrem udržiavania vnútroštátnych spravodajských databáz investovať aj do systematického smerovania príslušných spravodajských informácií do Europolu ako informačného centra o trestnej činnosti v EÚ, aby sa navzájom podporovali pri riešení cezhraničných prípadov.

Aby členské štáty mohli účinne bojovať proti týmto trestným činom, mali by mať možnosť podieľať sa na spoločnom úsilí v rámci EÚ a na medzinárodnom úsilí zameranom na identifikáciu detí spoločne s Európskym centrom boja proti počítačovej kriminalite (EC3) pod záštitou Europolu alebo prostredníctvom Medzinárodnej databázy sexuálneho vykorisťovania detí (ICSE), ktorú spravuje Interpol. Zdroje, ktoré každý členský štát vyčleňuje na boj proti hrozbe sexuálneho zneužívania detí, by mali odzrkadľovať aj schopnosť krajiny podporovať medzinárodnú spoluprácu v tejto oblasti.

V rámci týchto jednotiek by členské štáty mali zvážiť vytvorenie vnútroštátnych tímov na identifikáciu obetí. Ak takéto tímy už existujú, členské štáty by mali zvážiť rozšírenie kapacity na vnútroštátnej úrovni na príslušné regionálne a miestne tímy.

ðEuropol vytvorí inovačné centrum a laboratórium a Komisia poskytne financovanie s cieľom uľahčiť rozvoj vnútroštátnych kapacít, aby, mohli udržať krok s technologickým vývojom a zaistiť účinnú reakciu orgánov presadzovania práva na tieto zločiny.

5.Umožnenie členským štátom lepšie chrániť deti prostredníctvom prevencie

Niektoré články smernice o sexuálnom zneužívaní detí, ktorých vykonávanie je v členských štátoch viac oneskorené sú tie, ktoré vyžadujú zavedenie programov prevencie, do ktorých sa musia zapojiť rôzne druhy zainteresovaných strán.

Pokiaľ ide o prevenciu zameranú na (potenciálnych) páchateľov, ťažkosti členských štátov sa týkajú programov vo všetkých fázach: predtým, ako sa osoba prvýkrát dopustí trestného činu, počas trestného konania alebo po ňom, vo väzení aj mimo neho.

Výskumy motivácie páchateľov sú zriedkavé a čiastkové a komunikácia medzi odborníkmi z praxe a výskumníkmi je minimálna:

·Súčasný nedostatok výskumu sťažuje vypracovanie a zavedenie účinných programov vo všetkých fázach. Posudzovanie účinnosti niekoľkých existujúcich programov sa hodnotí zriedkavo.

·Okrem toho rôzne typy odborníkov z praxe v tejto oblasti (napr. zodpovedné orgány poskytujúce programy prevencie osobám, ktoré sa obávajú, že by sa mohli dopustiť trestného činu, verejné orgány zodpovedné za programy prevencie vo väzniciach, mimovládne organizácie ponúkajúce programy prevencie na podporu opätovného začlenenia páchateľov sexuálnych trestných činov do spoločnosti) spolu dostatočne nekomunikujú o účinnosti programov vrátane získaných skúseností a najlepších postupov.

S cieľom prekonať tieto ťažkosti bude Komisia pracovať na zriadení siete prevencie, ktorá bude združovať relevantných a renomovaných odborníkov z praxe a výskumníkov na podporu členským štátom pri zavádzaní použiteľných, prísne hodnotených a účinných preventívnych opatrení, ktorých účelom bude znížiť výskyt sexuálneho zneužívania detí v EÚ a uľahčovať výmenu najlepších postupov. Táto sieť by konkrétne:

1.umožnila pozitívny prenos praxe do výskumu a výskumu do praxe:

·Výskumníci by odborníkom z praxe poskytovali vedecky overené podnety a odborníci z praxe by vedcom poskytovali nepretržitú spätnú väzbu k iniciatívam prevencie, čím by ďalej prispievali k rozširovaniu databázy podkladových údajov. Sieť by sa zaoberala aj problematikou z pohľadu obetí a ich názormi.

·Pôsobenie siete by sa síce vzťahovalo na všetky oblasti súvisiace s prevenciou sexuálneho zneužívania detí, ale bola by výrazne zameraná na programy prevencie pre páchateľov a pre osoby, ktoré sa obávajú, že by sa mohli dopustiť trestného činu, keďže v tejto oblasti majú členské štáty najväčšie rezervy.

·Je známe, že nie všetci páchatelia trpia pedofíliou (ďalšou motiváciou páchania trestnej činnosti môže byť vykorisťovanie na účely finančného zisku), a nie všetci tí, ktorí trpia pedofíliou, sa stanú páchateľmi (niektorí riešia svoj problém a vyhľadajú pomoc). Na pochopenie procesu, v ktorom sa osoba nakoniec dopustí trestného činu, vrátane rizikových faktorov a spúšťačov, je potrebný dôkladný výskum. Podľa niektorých štatistík až 85 % osôb, ktoré si prezerajú obrázky zobrazujúce sexuálne zneužívanie detí, deti aj fyzicky zneužívajú . Prezeranie si materiálu obsahujúceho sexuálne zneužívanie detí je takisto trestným činom, pri ktorom sa vytvára dopyt po novom materiáli, a teda aj nové fyzické zneužívanie.

·Sieť by sa riadila vedeckým prístupom k prevencii. Hoci je údajov o výskyte veľmi málo, podľa štúdií by mohlo približne 3 % mužskej populácie trpieť pedofíliou. Odborníci z praxe uznávajú, že riešenie problému v jeho zárodku, a to uznaním tejto závažnej skutočnosti a zavedením preventívnych opatrení je najúčinnejším spôsobom, ako ochrániť obete a zmierniť pracovnú záťaž orgánov presadzovania práva.

2.podporovala úsilie členských štátov zvyšovať informovanosť vytváraním cielených mediálnych kampaní a vzdelávacích materiálov:

·Uľahčilo by to výmenu informácií o vzdelávacích materiáloch a budovaní kapacít, ako aj zhromažďovanie príkladov „najlepších postupov“, ktoré by slúžili ako inšpirácia pre mediálne kampane a odbornú prípravu vo všetkých členských štátoch. Pomohlo by to zabrániť duplicite úsilia, napr. uľahčovaním úpravy a prekladu materiálov vytvorených v iných členských štátoch do vnútroštátneho kontextu.

·Komisia by s podporou siete takisto realizovala a podporovala kampane na zvýšenie informovanosti, ktoré by pomohli informovať deti, rodičov, opatrovateľov a vychovávateľov o rizikách, preventívnych mechanizmoch a postupoch. Tieto kampane by sa pripravovali v spolupráci so sieťou.

·Preventívna činnosť je potrebná v súvislosti s organizáciami, ktoré pracujú s deťmi – športové centrá a kluby, náboženské inštitúcie, zdravotnícke služby, školy, krúžky – na zvyšovanie ich informovanosti a poskytovanie informácií o spôsoboch predchádzania zneužívaniu, napr. poskytovaním cieleného vzdelávania, zabezpečením toho, že majú zavedené príslušné postupy, a využívaním ich zákonnej právomoci podľa práva EÚ požiadať o výpis z registra trestov cezhranične prostredníctvom Európskeho informačného systému registrov trestov. Vysoko účinný systém na úrovni EÚ je kľúčový pri predchádzaní sexuálnemu zneužívaniu, pretože pri nábore do odborných alebo organizovaných dobrovoľných činností zahŕňajúcich priamy a pravidelný kontakt s deťmi umožňuje kontrolovať, či sa uchádzač v minulosti nedopustil trestnej činnosti. Odborníci zo všetkých sektorov, ktorí by mohli prísť do styku s deťmi, musia byť odborne pripravení a vybavení nástrojmi na predchádzanie skorým príznakom možného sexuálneho násilia a zneužívania a ich odhaľovanie a na to, aby dokázali primeraným spôsobom komunikovať s deťmi a ich rodinami, pričom hlavný dôraz sa kladie na osobitné potreby a najlepšie záujmy dieťaťa. Zahŕňa to aj orgány presadzovania práva a súdnictvo v prípadoch, keď sú detské obete zapojené do vyšetrovania trestných činov svojich zneužívateľov. Rodiny, opatrovatelia, odborníci a širšia spoločnosť musia pochopiť závažnosť týchto zločinov a ich zničujúci vplyv na deti a musí im byť poskytnutá pomoc potrebná na oznamovanie týchto zločinov a podporu detským obetiam. To si vyžaduje špecializované informácie, mediálne kampane a odbornú prípravu.

·Samotné deti musia mať vedomosti a nástroje, ktoré im pomôžu vyhnúť sa konfrontácii so zneužívaním (napr. ako bezpečne používať internet) a musia byť informované o tom, že určité správanie nie je prijateľné. Sieť centier bezpečnejšieho internetu financovaná Komisiou zvyšuje informovanosť o bezpečnosti na internete a poskytuje informácie, zdroje a pomoc prostredníctvom liniek pomoci a horúcich liniek týkajúcich sa širokého spektra tém digitálnej bezpečnosti vrátane nadväzovania kontaktov s deťmi (grooming) a posielania materiálov sexuálnej povahy cez internet (sexting). Kampaň Rady Európy „One in Five“ a iniciatíva Europolu „#SayNo“ (Povedz nie) sú ďalšími príkladmi, ako sa to dá dosiahnuť. Keď dôjde k zneužitiu, deti musia mať pocit bezpečia a oprávnenosti, aby o tom hovorili, reagovali na to a oznámili to, a to aj v prípadoch, keď boli zneužité niekým z ich kruhu dôvery (t. j. blízkych osôb alebo iných osôb, ktoré poznajú a ktorým dôverujú), ako to často býva. Musia mať takisto prístup k bezpečným, prístupným a veku primeraným kanálom, aby mohli zneužitie bez strachu oznámiť. Preventívna činnosť musí takisto zohľadňovať konkrétne okolnosti a potreby rôznych skupín detí, ktoré sú obzvlášť vystavené riziku sexuálneho zneužívania, napríklad deti so zdravotným postihnutím, migrujúce deti (najmä maloleté osoby bez sprievodu) a obete obchodovania s ľuďmi v detskom veku (z ktorých väčšina sú dievčatá).

Cieľom je organizovať sieť do pracovných skupín, ktoré uľahčia výmenu najlepších postupov a prácu na konkrétnych iniciatívach, ktoré prinesú hmatateľné výsledky. Pracovné skupiny by mohli byť zorganizované podľa odbornosti (t. j. podľa odborných skúseností, napr. zdravotnícki pracovníci, sociálni pracovníci, odborníci v oblasti vzdelávania, orgány presadzovanie práva, súdne orgány, väzenské orgány, tvorcovia politík a výskumníci) a podľa programu (t. j. podľa typu cieľovej skupiny daného prevenčného programu, napr. páchatelia a osoby, ktoré sa obávajú, že by sa mohli dopustiť trestného činu, alebo vzdelávacie programy a programy na zvyšovanie informovanosti pre deti, rodiny a spoločenstvo).

Maximalizácia úsilia zameraného na prevenciu sexuálneho zneužívania detí je nevyhnutnosťou. Exponenciálny nárast oznámení o sexuálnom zneužívaní detí zaplavil orgány presadzovania práva nielen v EÚ, ale aj na celom svete a opätovne potvrdil všeobecný názor odborníkov z praxe (vrátane orgánov presadzovania práva), že tento problém nemožno vyriešiť iba prostredníctvom opatrení orgánov presadzovania práva a že si vyžaduje koordináciu viacerých aktérov.